**Latvijai sudrabs Pasaules čempionāta komandu stafetē; Aparjods otrais U23**

Svētdien olimpiskajā Soču trasē Krievijā vīru sacensībās Kristers Aparjods izcīnīja augsto piekto vietu un arī otro vietu U23 konkurencē, savukārt čempionāta noslēgumā komandu stafetē Latvijas komandai ar Kristeru Aparjodu, Kendiju Aparjodi un brāļiem Šiciem sastāvā sudraba godalga.

K. Aparjods pirmajā braucienā uzrādīja 11. labāko laiku, ko otrajā braucienā spēja uzlabot par pusotru sekundes desmitdaļu un ar trešo laiku braucienā pakāpās uz 5. vietu summā. Uzvarētājam krievam Romānam Repilovam K. Aparjods piekāpās par 0.283 sekundēm. Sudraba un bronzas godalgas diviem Austrijas sportistiem Jonasam Milleram un Volfgangam Kindlam. Pēc pamatsacnesību rezultātiem tika sadalītas arī godalgas U23 konkurencē, kur K. Aparjods piekāpās vienīgi J. Milleram.

Inārs Kivlenieks braucienos uzrādīja attiecīgi 14. un 16. labāko laiku, kas summā ļāva ierindoties 13. vietā. Riks Kristens Rozītis atkārtoja piektdien sprintā uzrādīto rezultātu un finišēja 15. vietā, kamēr Artūram Dārzniekam 18. vieta.

Komandu stafetē visi Latvijas sportisti aizvadīja stabilus braucienus, pēc finiša ierindojoties pirmajā vietā. No atlikušajām komandām ātrāki bija tikai Vācijas sportisti, apsteidzot Latviju par 0.321 sekundēm. Bronzas godalgas Amerikai, savukārt Krievijas komandai, kuras sastāvā startēja arī divi jaunie Pasaules čempioni, diskvalifikācija.

Nākamie starti paredzēti jau pēc nedēļas Vinterbergas trasē Vācijā, kur norisināsies sezonas astotais Viessmann Pasaules kausa posms, bet noslēdzošais devītais posms nedēļu vēlāk tiks aizvadīts Kēnigzes trasē.